DA Den Europæiske Unions Tidende CE 88/579

(2004/C 88 E/0592)

SKRIFTLIG FORESPØRGSEL E-3207/02

af Kathleen Van Brempt (PSE) til Kommissionen

(12. november 2002)

Om: Nikotinbolcher

En række tobaksproducenter, herunder British American Tobacco, har meddelt, at de i løbet af kort tid vil markedsføre et pebermyntebolche, som indeholder lige så meget nikotin som en cigaret. Fabrikanterne har udviklet »cigalett« for at rygere, som konfronteres med et stigende antal rygeforbud, kan nyde nikotin altid og overalt.

Hvilken holdning indtager Kommissionen til dette nye produkt?

Agter Kommissionen at forbyde »cigalett«?

I benægtende fald vil Kommissionen advare befolkningen om, at dette bolche er vanedannende?

Hvorledes forholder det sig til mærkningen af »cigalett«?

Supplerende svar afgivet på Kommissionens vegne af David Byrne

(10. marts 2003)

Kommissionen er meget foruroliget over alle nye produkttyper, der kan gøre forbrugerne afhængige af nikotin. Hvad angår det produkt, »cigalett«, som det ærede medlem henviser til, råder Kommissionen ganske vist ikke over sikker dokumentation for produktets nøjagtige sammensætning, men de foreliggende oplysninger tyder på, at produktet indeholder tobak. Dermed falder det ind under kategorien tobaksvarer som defineret i Europa-Parlamentets og Rådets direktiv 2001/37/EF om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobaksvarer (1) (i det følgende benævnt »direktivet«), og det hører ikke under fødevarelovgivningen.

Ifølge direktivet forstås ved »tobaksvarer«»varer, der er bestemt til at ryges, indsnuses, suttes eller tygges, hvis de, også kun delvis, er fremstillet af tobak, uanset om den er genetisk modificeret«. Endvidere defineres i direktivet »tobak, som indtages oralt« som »varer, der er bestemt til oral indtagelse, med undtagelse af varer bestemt til at ryges eller tygges, og som helt eller delvis består af tobak i form af pulver eller fine partikler eller enhver kombination af disse former — navnlig varer i portionsbreve eller porøse breve — eller i en form, der minder om et levnedsmiddel«. Det ser ud til, at det pågældende produkt falder ind under sidstnævnte kategori, da det ifølge de oplysninger, Kommissionen råder over, er fremstillet af sammenpresset tobakspulver, som det er meningen skal opløses i munden. Ifølge direktivet skal medlemsstaterne forbyde markedsføring af tobak, som indtages oralt. Sverige har dog fået dispensation fra forbuddet.

Hvis det bekræftes, at produktet indeholder tobak, og hvis det er meningen, at det skal opløses i munden snarere end at blive tygget, er det forbudt at markedsføre det i alle medlemsstater, undtagen Sverige.

Hvad angår mærkning skal tobak, som indtages oralt, i henhold til direktivets artikel 5 — for så vidt som det er tilladt at markedsføre det — mærkes med følgende advarsel om sundhedsfare: »Denne tobaksvare kan være sundhedsskadelig og er vanedannende«.

Kommissionen forsikrer det ærede medlem om, at den følger udviklingen på området meget opmærksomt, og at den vil træffe alle foranstaltninger, den har beføjelse til, og som der er behov for af hensyn til folkesundheden.

(1) EFT L 194 af 18.7.2001.